KOMISSION TÄYTÄNTÖÖNPANOASETUS (EU) 2021/74,

annettu 26 päivänä tammikuuta 2021,

toimenpiteistä tomaatin ruskokurttuviruksen (ToBRFV) unioniin kulkeutumisen ja siellä leviämisen estämiseksi annetun täytäntöönpanoasetuksen (EU) 2020/1191 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 30 artiklan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (2) ja erityisesti sen 22 artiklan 3 kohdan ja 52 artiklan,

sekä katsoo seuraavaa:

(1) Komission täytäntöönpanoasetus (EU) 2020/1191 (3) tuli voimaan 15 päivänä elokuuta 2020. Kyseisen päivän jälkeen tietyt jäsenvaltiot ja ammattimaiset toimijat ovat tulkinneet ja soveltaneet kyseisen asetuksen 7 artiklan 2 kohdassa olevaa käsitettä ”varasto” eri tavoin.

(2) Käytännön syistä ja koska lajien Solanum lycopersicum L. ja Capsicum spp. siemenet, jäljempänä ’asianomaiset siemenet’, jotka on korjattu ennen 15 päivää elokuuta 2020, eivät voi täyttää vaatimuksia siitä, että niiden emokasvit on tuotettu tuotantopaikassa, jossa asianomaista tuhoojaa ei tiedetä esiintyvän asianomaisen tuhoojan havaitsemiseksi hyvissä ajoin suoritettujen virallisten tarkastusten perusteella, tällaisiin siemeniin ei pitäisi soveltaa täytäntöönpanoasetuksen (EU) 2020/1191 7 artiklan 1 kohdan a alakohdan edellytystä.

(3) Täytäntöönpanoasetuksen (EU) 2020/1191 7 artiklan 2 kohtaa olisi muutettava sen selventämiseksi, että toimivaltaisen viranomaisen tai toimivaltaisen viranomaisen valvonnan alaisena toimivien ammattimaisten toimijoiden olisi otettava näytteet ja testattava ennen 15 päivää elokuuta 2020 korjatut asianomaiset siemenet asianomaisen tuhoojan esiintymisen varalta ennen niiden ensimmäistä siirtoa unionissa. Kyseisen asetuksen 7 artiklan 2 kohdasta poikkeamisella sallittaisiin sellaisten siementen siirrot unionin alueella ilman lisätestejä, joiden mukana on jo kasvipassi.

(4) Asianomaiset siemenet, jotka siirretään ensimmäisen kerran unionissa 1 päivän huhtikuuta 2021 jälkeen ja jotka on testattu ELISA-menetelmällä ennen 30 päivää syyskuuta 2020, olisi testattava uudelleen muulla kuin ELISA-menetelmällä liitteessä olevan 3 kohdan mukaisesti.

(5) Koska asianomaiset siemenet, jotka ovat peräisin kolmansista maista ja jotka on korjattu ennen 15 päivää elokuuta 2020, eivät voi täyttää vaatimuksia siitä, että niiden emokasvit on tuotettu tuotantopaikassa, jossa asianomaista tuhoojaa ei tiedetä esiintyvän asianomaisen tuhoojan havaitsemiseksi hyvissä ajoin suoritettujen virallisten tarkastusten perusteella, tällaisiin unioniin tuotaviin siemeniin ei pitäisi soveltaa 9 artiklan 1 kohdan a alakohdan i alakohdan edellytystä.

(6) Siementeollisuus ja jäsenvaltiot ilmoittivat komissiolle, että vaatimus rekisteröidyn tuotantopaikan nimen sisällyttämisestä kasvinterveystodistukseen täytäntöönpanoasetuksen (EU) 2020/1191 9 artiklan mukaisesti aiheuttaa viejille viiveitä ja käytännön vaikeuksia, koska niiden on vaikea määrittää konkreettinen tuotantopaikka. Jotta kolmansien maiden toimivaltaisten viranomaisten ja ammattimaisten toimijoiden olisi helpompi määrittää rekisteröity tuotantopaikka, kyseinen vaatimus olisi korvattava vaatimuksella emokasvien tuotantopaikan jäljitettävyyttä koskevien tietojen toimittamisesta.

(7) Kolmansista maista peräisin olevat asianomaiset siemenet olisi testattava täytäntöönpanoasetuksen (EU) 2020/1191 liitteessä tarkoitetuilla näytteenotto- ja testausmenetelmillä. Jotta voidaan ottaa huomioon, että jotkin siemenet on saatettu testata kuukausia ennen kuin niille on myönnetty todistus vientiä varten, on aiheellista vaatia 1 päivästä huhtikuuta 2021 lähtien pakollista molekyylitestausta ja antaa kolmansille maille aikaa mukautua tähän vaatimukseen.

(8) Jotta vältetään tarpeettomia, ennen 15 päivää elokuuta 2020 korjattujen asianomaisten siementen kaupan rajoituksia, tätä asetusta olisi alettava soveltaa mahdollisimman pian. Sen vuoksi tämän asetuksen olisi tultava voimaan kolmantena päivänä sen jälkeen, kun se on julkaistu.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2020/1191 muuttaminen Muutetaan täytäntöönpanoasetus (EU) 2020/1191 seuraavasti: 1) Muutetaan 7 artikla seuraavasti: a) Lisätään 1 kohtaan alakohta seuraavasti: ”Asianomaisiin siemeniin, jotka on korjattu ennen 15 päivää elokuuta 2020, ei sovelleta a alakohdan edellytystä.” b) Korvataan 7 artiklan 2 kohta seuraavasti: ”2. Poiketen siitä, mitä 1 kohdan a alakohdassa ja b alakohdan ensimmäisessä alakohdassa säädetään, toimivaltaisen viranomaisen tai toimivaltaisen viranomaisen virallisen valvonnan alaisena toimivien ammattimaisten toimijoiden on pitänyt ottaa näytteet ennen 15 päivää elokuuta 2020 korjatuista asianomaisista siemenistä ja testata ne asianomaisen tuhoojan varalta ja todeta ne vapaiksi kyseisestä tuhoojasta ennen niiden ensimmäistä siirtoa unionissa. Asianomaiset siemenet, jotka siirretään ensimmäisen kerran unionissa 1 päivän huhtikuuta 2021 jälkeen ja jotka on testattu ELISA-menetelmällä ennen 30 päivää syyskuuta 2020, on testattava uudelleen muulla kuin ELISA-menetelmällä liitteessä olevan 3 kohdan mukaisesti.” 2) Muutetaan 9 artikla seuraavasti: a) Korvataan 1 kohdan a alakohdan ii alakohta seuraavasti: ”asianomaisille siemenille tai niiden emokasveille on tehty virallinen näytteenotto ja testaus asianomaisen tuhoojan varalta liitteen mukaisesti ja kyseisissä testeissä ei ole havaittu asianomaista tuhoojaa;”. b) Korvataan 1 kohdan b alakohta seuraavasti: ”emokasvien tuotantopaikan jäljitettävyyttä koskevat tiedot.” c) Lisätään 3 kohta seuraavasti: ”3. Poiketen siitä, mitä 1 kohdan a alakohdan i alakohdassa säädetään, asianomaisten siementen, jotka on korjattu ennen 15 päivää elokuuta 2020, osalta kohdassa ”Lisäilmoitus” on todettava ainoastaan, että 1 kohdan a alakohdan ii alakohdan vaatimus täyttyy, ja siinä on oltava seuraava maininta: ”Siemenet on korjattu ennen 15 päivää elokuuta 2020.”” d) Lisätään 4 kohta seuraavasti: ”4. Kasvinterveystodistusten, jotka on annettu 31 päivän maaliskuuta 2021 jälkeen, kohdassa ”Lisäilmoitus” on vahvistettava, että kolmansista maista peräisin olevat asianomaiset siemenet on testattu jollakin muulla täytäntöönpanoasetuksen (EU) 2020/1191 liitteessä olevassa 3 kohdassa tarkoitetulla menetelmällä kuin ELISA-menetelmällä.”

2 artikla Voimaantulo Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä tammikuuta 2021. Komission puolesta Ursula VON DER LEYEN Puheenjohtaja

(1) EUVL L 317, 23.11.2016, s. 4.

(2) EUVL L 95, 7.4.2017, s. 1.

(3) Komission täytäntöönpanoasetus (EU) 2020/1191, annettu 11 päivänä elokuuta 2020, toimenpiteistä tomaatin ruskokurttuviruksen (ToBRFV) unioniin kulkeutumisen ja siellä leviämisen estämiseksi sekä täytäntöönpanopäätöksen (EU) 2019/1615 kumoamisesta (EUVL L 262, 12.8.2020, s. 6).